‘પૈસા માટે એ શું ના કરે એ જ સવાલ છે...’ અવાજમાં પીડા સાથે એણે ધીમેથી કહ્યું. ‘કોઈને કહેતા પણ શરમ લાગે એટલી હદે એ હલકો છે. મમ્મીના અગ્નિસંસ્કાર સમયે સુખડનાં લાકડાં લાવવા એ સાહેબ ગયા હતા. એમાંય એણે ચાર હજાર રૂપિયાની ચાલાકી કરેલી! અમને ત્રણેય ભાઈઓને આ વાતની ખબર છે પણ કરવાનું શું?...’ આટલું કહ્યા પછી એણે ભાવિકાને તાકીદ કરી. ‘ભૂલેચૂકેય આ વાતનો ક્યાંય ઉલ્લેખ ના કરતી. આટલી નાની રકમ માટે અને એ પણ આવા પ્રસંગે કટકી કરે એવા તિકડમબાજને જો તોતિંગ તક મળે તો એ શું ના કરે?’